Mhallu

Mhallu somprodai prokaro pitranko va purvozanko gouroupurvoko uddgasu kornu pinddoprodano korche ani torponno divoche pokxako pitri pokxo va mhallu mhonnotati. Pitri pokkho, solla xrad'dho, konogoto, jitia, mohaloi pokxo ani oporo pokxo mhonnu he pitri pokxako dusore dusore zageache lokom dusore dusore namvamni appoyitati. Pitri pokxo va mhallu goto zal'lole mhalogoddeanko (pitranko va purvozanko) xrad'dho ani torponno divoche pokxo zal'lole nimitano bakiche xubho somarombho mholleari vharddiko, munji, zatoko bairo kaddoche, vharddiko nighontto korochi hakka oxubho. Dokxinno bharoto ani poxchimo bharotantu he pitri pokxo va mhallu gonnexo chouti zal'lole nontoro yeuche pun'novo dakunu omaso tamyi mholleari bhadropodo masache pun'novo dakunu omaso tamyi yet'ta. Anglo masache prokaro septtembor - akttobor masantu. Ut'toro bharoto ani nepallantu he pokxo bhadropodo masache bodolo axvizo va axvino masache pun'novo dakunu omaso poryonto yet'ta.

puranna kanni.
hindu purannache prokaro ekoleale tini mat'tea poryontache purvozo va mhalogodde va pitangele atmo pitri loko mholleari bhumyi ani svorgache modhyentule zageantu vaso kornu astati mhonnu nomogonno. Moronnache odidevu zaunu asucho yomu bhumyicheri moronno zal'lole ekoleale atmo he pitri lokantu ghet'tona he lokantu asuche tagele purvoza poiki suruvechale atmo svorgako rovano korota ani te devale ott'ttu mhollota. Tossi zaunu he zageantu - pitrilokantu- tini matea purvozangele atmo matro asta. Am'mi xrad'dho korotona he lokantu asuche tini purvozanko matro pinddo prodano ani torponno divocho somprodai cholnu ayila. Hindu lokangele povitro itihasache kanniye prokaro pitri pokxache suruveko suryu konearaxintu provexo korota. Te vellaro dakunu suryu magiroche raxiko provexo korche tamyi pitrim sokkoddo (pitangele atmo) pitriloko sonnu bhumyintu asuche tangotangele vonxachangele ghorokodde yeunu eku masu rabota mhonnu nomogonno. Tossi zaunu he masache suruvatache kallokache pondra divosantu purvozanko gourovo divnu tanka aradhono korotati.
Mohabharotache zuzantu moronno pavilo danoxuru kornnu svorgari vot'tori takka tomyi khauchako bhangrache nogo khanno zaunu dil'le. Tedona kornnano svorgacho odhideute zaunu asuche indra laggi khauche tossole khanno zayi mhonnu nimgunu - he bhangora nogo divochako karonno nimogile. Indrano kornnako sangole - tuvem tugele jivito kalari tugelaggi maggileanko tan'ni maggile nogo, dudd'ddu, bhangaro sokkoddo dil'le. Zaleari tugele mhalogoddeanko xrad'dho kornu tanka khanno zounno dini. Tossi zaunu tukka khanno zounna bodolo bhangra nogo khauchako dil'la - mhonnalo. Tedona kornno "makka megele mhalogoddeale vixoyuchi kollitako yenat'tile nimito hamve tanka khanno dini." mhonnalo. He som'mo korche mhollearo mhalogoddealo uddgasu kornu tanko xrad'dho ani khanno zounno, ud'dako divoche khatiro pondra divoso kornnanko bhumyicheri vapaso vochchako onumoti dil'li. He pondra divosache kaluchi at'to mhallu mhonnotati. Dusore kelovu purannantu yomako bodolo kel'le mhonnotati.

mhotvo va vhoddovikai (pramukhyota) 
on'nodano va bhukeno assileanko khanno zounno divoche he pondro divosache achoronneantu mukhelo ani mhotvacho va vhoddovikayecho (pramukhyotacho) vixoyu zaunu asso. He divosantu khannozounno divoche amgele moronnopavile mhalogoddeanko matro nhomyi, namvo got'tnasile ani amgele kollitako yenassi ovoghoddantu, pranneani khaunu moronno pavileankoyi divochako asso. He disantu torponno, xrad'dho ani pinddoprodano kromoprokaro pureteale margodorxonari korka. He pokxache pondrodivosoyi he riti rivazo achoronno korka zaleari akheri divoso zaunu assuche omaseko -mhalla omaso va sorvopitri omaso - kel'leari xrexttho ani povitro. Hindu lokantu purvozangele atmo svorgako vochchuka zalearo he pitri pokxantu put'tano xrad'dho korche gorojeche va chukonaxi korka zal'lole kamo. He vixoyantu goruddo puranno gronthantu ‘putu naxile monuxeako mokxo na’ mhonnu sangola. Ghorache yozomanano tangele purvozanko, devanko, doivanko ani soyir yanko tangele onugroho mellka zaleari aradhona korka mhonnu he dhormogronthantu sangola. Purvozanko xrad'dho kromoprokaro kel'leari tan'ni kel'leleanko arogyo, oixvoryo, videa, bud'dhi ani dirghayuxyo mhello mhonnu axirvadu korotati ani akheriko svorgo ani mokxo praptu zat'ta mhonnu markonddeyo puranno gronthantu sangola.

sorvopitri omaseche achoronna- 
visornu va nirlokxo kornu kornassi rabbile protivorxo korche xrad'dho sorvopitri omaseche divosu kornu som'mo korunko ovokaxu asso. Xrad'dho korche mholleari amgele vonxache va gotrache purvozanko tini matea voreno tangele namvo sanguno pinddoprodano korcheyi mellnu asso. Sadharonno zaunu eko monuxeako so mateacheangele namvvo kollnu asta. Tagele doni mhalogoddeale ani doni dakoleangele- mhollearo mhalogodde anu ani ajzo - dakole putu ani nat'tu. He pitri pokxo mhotvo prokaro amgele purvozo, am'mi ani hajje nontoro zonmako yeuche pilliga hanka roktosombondhache somporku asso mhonnu kollitako yet'ta. At'tonchi pilliga he pitri pokxantu tangele mhalogoddeale rinno pavito korota. He rinno mosto mhotvo zaunu asunu zonmodil'lole avusu bapusu hangele ani gurungele rinnako somano zaunu asso.

xrad'dhache rito ani rivazo

kedona ani khomyi
kedona purvozo mhollearo amka zonmo dil'lole va bapusu toropeno ajzo moronno zat'ta tangele xrad'dho tan'ni moronno pavile tithiko som'mo zaunu mhallantu korotati. He tithi vixoyantu thodde opovadoyi assonchi. Te kossole mhollearo pull'lle vorso moronno pavile zonanko tangele moronno zal'lole nomune prokaro tanka choturthi ani ponchomiri he xrad'dho korka. Tossinchi noumiri (hakka ovidhova noumi mhonnu sangotati) oyyoponnari moronno zal'lole bailo monixeanko. Hanga te bailo monixeangele bamunnu brahmonno bailo monixeanko soyire zaunu appoyitati. He pokxache baracho divosu cherdduvanko ani praponchiko sukho teago kel'lele somneasanko. Chovuda divoso zhuzantu, ayudhanimito, himsentu moronno pavileanko. He disako ghato choturdoxi va ghailo choturdoxi mhonnotati.
Sorvopitri omaso (‘sokkoddangele an'nale’ omase disu) mholleari mhalogoddeale moronno pavile tithi mhonnu polloyinaxi moronno pavile sokkoddanko sombondho asso. Ho divosu pitripokxantu mostu mhotvacho disu zaunu asso. Xrad'dho korunko visoroleleanko he divosu xrad'dho koreto. He divoso kel'lele xrad'dhako - povitro zago zaunu asuche goyantu kel'lele title (titule) folo ani manyota asso. Bongallantu mhallantu durgapuza suru zat'ta. Mhallantu durga bhuyincheri ovotaru gheunu ayili mhonnu nomogonno. Bongalli zono mhallantu pal'lopaleari devimohatme(chonddimohatme) gronthari assuche xloko vachono korotati. Mhalogoddeanko torponno divoche- ghorokoddechi tatkaliko khatiro kel'lele puzamanttovantu korotati. Axvizo masache surovecho divosu moronno pavile matamoho (am'malo anu) va dhuvelo putu - nat'tu (douhitro) hangelo disu zaunu asso. 
Xrad'dhache kamo moronnopavile tithiri achoronno korotati. Xrad'dho kedonayi donopara nhomyiche va toddache (vhallache) bogoleano va tangele svonto ghorokodde korotati. Punnyokxetro zaunu assuche varonnaxi (kaxi) va goyako tirthoyatrako vochchuno tomyi xrad'dho korotati.

konne ani konnanko
kedonayi xrad'dha kamo put'tano korka - choddauto zaunu mhalogodde put'tano - va an'nale torpe zaunu assuche vonxache tini matea bit'touyole dadole sombondhikani koryeto. Am'male torpeche vonxachanko dadole sontano na zalearo sorvopitri omase divoso va avusulo anu va dhuvelo putu han'ni am'male toropeche vonxachanko xrad'dho koryeto. Thodde zatiche zono eko mateachanka matro xrad'dho korotati. Xrad'dho korka zalearo munji zaunu assuka. 
Ho somarombhu moronnako sombondho pavilo nimito opovitro zaunu, kochchho pranteache rayale vonxozo ya simhasona ut'toradhikari hanka xrad'dha kamo korche nixid'dho.

khanno
purvozanko orponno korche khanno rupeache va tambeache ayidonantu sizounu eko kellipanari va sukkile pan'nani kel'lele donn'nneantu dourotati. Khanno zaunu goddoxe (dudo ani goddo, tandulo ghaluno korche), gomva konniche goddoxi pezo, sito, dalli, randoikayi ani dud'di vaporotati.

xrad'dha karyokromu
xrad'dho korcho dadolo suruveko naunu xud'dho zaunu vextti nesuno xrad'dhache kamako boyisuka mhonnu rivazo. Dorbheani kel'leli povitramud'di ghaloka. Tajje nontoro te povitramud'dintu purvozanko ahvano korche. Xrad'dho korotona zan'nuve mosto ponta bodolasuchako assile nimito hordeari angoule assuko nojzo. Xrad'dhantu pinddodano korunko asso. He purvazanko orponno korche khanno. He toyaro korche - sito ani barli pitto, tupo, kallo tillu borosuno pinddokorche. Pinddo orponno korotona ud'dako pinddauyori soddunko asso. Nontoro devako, saligramako ani yomako puza. Hajje nontoro khanno orponno korche. He somarombhako kel'lole khanno choddauto zaunu maddari dovorche somprodayu. He khanno kayilleano yeunu khaleari mhalogoddeani svikaro kel'le mhonnu nomogonno. Kayillo yomalo dutu va mhalogoddeale atmo mhonnu nomogonno. Gayiko ani sunneankoyi khanno dourunko asso. Ani purohiteankoyi vaddunko asso. Brahmonnani ani mhalogoddeale atmani (kayilleani) khanno khal'le nontoro, kuttumbeche vorlele zonani khanno khauchako suru koryeto.

hero somprodai (dusore pod'dhoto)
thodde ghoranneache, he pokxantu purvozale boreponna khatiro bhagouto puranno ani bhogoudgita vachono korche khatiro pureteanko sanguno tanka sukto zal'lole dhonodhanyo dano dit'tati.

He lekhono https://en.wikipedia.org/wiki/Pitru_Paksha konkonni bhaseno kel'la.

वर्ग:Romi panam